អាជ្ញាធរ​ជាតិ​ទទួល​បន្ទុក​កិច្ចការ​អភិវឌ្ឍន៍​បច្ចេក​វិទ្យា​គមនាគមន៍​ព័ត៌មាន​វិទ្យា: សកម្មភាព​ក្រុម​ការងារ​បណ្តាញ​នៃ​អ.អ.ប.គ.ព ក្នុង​គម្រោង​ប្រព័ន្ធ​រដ្ឋបាល​ពត៌​មាន​វិទ្យា​ខេត្ត-ក្រុង

សកម្មភាព​ក្រុម​ការងារ​បណ្តាញ​នៃ​អ.អ.ប.គ.ព ក្នុង​គម្រោង​ប្រព័ន្ធ​រដ្ឋបាល​ពត៌​មាន​វិទ្យា​ខេត្ត-ក្រុង 

 350px 
ការបែងចែក ​សម្ភារៈ​បច្ចេកវិទ្យា គមនាគមន៍ ពត៌មានវិទ្យា ការ​សាងសង់​បណ្តាញ​កាបអ៊ុបទិក (បណ្តាញខាងក្រៅ) បណ្តាញ​តភ្ជាប់​កុំព្យូទ័រ (បណ្តាញខាងក្នុង) និង​ការ​សាងសង់​មជ្ឈមណ្ឌល​ទិន្នន័យ មជ្ឈមណ្ឌល​គាំទ្រ​បច្ចេកទេស មជ្ឈមណ្ឌល​ប្រតិបត្តិការ​បណ្តាញ ព្រម​ទាំង​ការ​តំឡើង ម៉ាស៊ីន​កុំព្យូទ័រ ម៉ាស៊ីន​កុំព្យូទ័រមេ ម៉ាស៊ីន​បោះពុម្ភ ម៉ាស៊ីន​ត្រជាក់ ឧបករណ៍​បណ្តាញ និងឧបករណ៍​ដ៏ទៃៗទៀត នៅ​តាម​ខេត្ត-ក្រុង​ទាំង២៤ រហូត​មក​ដល់​ពេល​នេះ ក្រុមការងារ​បណ្តាញ​នៃ អ.អ.ប.គ.ព បាន​បញ្ចប់​ស្ទីរ​ទាំង​ស្រុង​ហើយ ជាពិសេស​នៅ​តាម​បណ្តា​ក្រសួង-ស្ថាប័ន​រដ្ឋាភិបាល​ចំនួន៥៦ កន្លែង ក្នុង​រាជធានីភ្នំពេញ​ត្រូវ​បាន​ដាក់​អោយ​ប្រើប្រាស់​ប្រព័ន្ធ​អ៊ីនធឹណិត សារ​អេឡិច​ត្រូនិច ដែល​មាន​ល្បឿន​ខ្ពស់​ជាបន្តទៀត ក្នុង​នោះ​ក៏​មាន​ការ​ចុះ​បញ្ជីរ​យាន្តយន្ត ស្ថិតិ​ប្រជាជន​តាម​រយៈ បណ្តាញ​អ៊ុបទិច ដោយ​ជោគជ័យ ដែល​បច្ចុប្បន្ន​នេះ​មាន​ថ្នាក់ដឹកនាំ​ជាន់ខ្ពស់​និង​មន្ត្រី​ជាច្រើន​អ្នក​ មក​ពី​គ្រប់​ស្ថាប័ន​បាន​ចុះ​ឈ្មោះ​ប្រើប្រាស់​អ៊ីនធឹណិត​ជាង២០០០នាក់​ហើយ។
ឆ្លងតាម​ការដាក់​អោយ​ប្រើប្រាស់​ក្នុងរយៈពេល​ជាង​ពីរខែ នេះ អ.អ.ប.ព សង្កេត​ឃើញថា មាន​ការ​ប្រើប្រាស់​ដោយ​រលូន​មិនមាន​ភាព​រអាក់រអួល​ផ្នែក​បច្ចេកទេស​ណាមួយទេ ​នេះ​បញ្ជាក់​អោយ​ឃើញ​ថា​ហេដ្ឋារចនាសម្ព័ន្ធ​ពត៌មានវិទ្យាថ្មី​របស់​ រដ្ឋាភិបាល​អាច​ចាត់ទុក​ថា​មាន​គុណភាពល្អ រឹងមាំ និង​ជឿជាក់​បាន​ស្រប​តាម​គោល​ដៅ​របស់​រដ្ឋាភិបាល ក្នុងការ អភិវឌ្ឍ​វិស័យ​បច្ចេកវិទ្យា គមនាគមន៍ ពត៌មានវិទ្យា ក្រោម​ការ​ដឹកនាំ​ដ៏ឈ្លាវៃ ប្រកប​ដោយ​គតិបណ្ឌិត​របស់ សម្តេចអគ្គមហាសេនាបតីតេជោ ហ៊ុន សែន នាយករដ្ឋមន្ត្រី នៃ​ព្រះរាជាណាចក្រកម្ពុជា។ នាពេល​អនាគត​ដ៏ខ្លី​ខាងមុខ​នេះ អ.អ.ប.គ.ព មាន​សង្ឈឹម​ថា​ហេដ្ឋារចនាសម្ព័ន្ធ​ពត៌មានវិទ្យាថ្មី​នេះ​នឹង​អាច​ទទួល​បាន​ ការគាំទ្រ និង​ប្រើប្រាស់​យ៉ាងទូលំទូលាយ​ពី​បណ្តា​ស្ថាប័ន​រដ្ឋាភិបាល​ទាំងមូល ហើយ​នឹង​អាច​កាត់បន្ថយ​ការចំណាយ របស់​រដ្ឋាភិបាល បាន​យ៉ាងច្រើន​ទៅ​លើការ​ប្រើប្រាស់​អ៊ីនធឹណិត និង​ទូរស័ព្ទ​តាមរយៈ​ការប្រើប្រាស់​រួមគ្នា​តាមច្រក​តែមួយ​ដែល អ.អ.ប.គ.ព បាន​រៀបចំ​រួចជាស្រេច។
ដើម្បី​ជួយ​ទ្រទ្រង់ ថែទាំ​ហេដ្ឋារចនាសម្ព័ន្ធ​ពត៌មានវិទ្យា​របស់រដ្ឋាភិបាល​អោយបាន​គង់វង់​ យូរអង្វែង និង​មាន​គុណភាពល្អ អ.អ.ប.គ.ព បាន​រៀបចំ​នូវ​មជ្ឍមណ្ឌលគាំទ្រ និង​ប្រតិបត្តិការ​បណ្តាញ ទូទាំងប្រទេស ដែល​មជ្ឈមណ្ឌល​នេះ​បាន​បំពាក់​ទៅ​ដោយ​ឧបករណ៍ និង​កម្មវិធី​ត្រួតពិនិត្យ បណ្តាញ​ទំនើប សំរាប់​ផ្តល់​ពត៌មាន​អំពី​ការ​ខូចខាត ការ​លុកលុយ​ផ្នែក​សន្តិសុខ​ពត៌មាន ពី​ខាង​ក្រៅ​ងាយស្រួល​ដល់​ការ​ដោះស្រាយ​បាន​ទាន់​ពេលវេលា​ជៀសវាង​រំខាន​ដល់​ អ្នកប្រើប្រាស់។ ​មិនត្រឹមតែប៉ុណ្ណោះ អ.អ.ប.គ.ព ក៏​មាន​ក្រុម​មន្ត្រីជំនាញ​ខាង​បច្ចេកទេស​កុំព្យូទ័រ ចាំ​ឆ្លើយតប និង​ដោះស្រាយ​រាល់​បញ្ហា​ដែល​កើតមាន​នៅ​តាម​បណ្តាក្រសួង-ស្ថាប័ន​ទាន់ពេល​ ផងដែរ។
ដើម្បី​ឆ្លើយតប​នឹងតម្រូវការ​ចាំបាច់​របស់​ក្រសួង-ស្ថាប័ន ក្នុង​ការ​បង្ហោះ​ពត៌មាន​លើ​គេហទំព័រ​ផ្លាល់​របស់​ក្រសួង-ស្ថាប័ន​នីមួយៗ អ.អ.ប.គ.ព បាន​រៀបចំ​កុំព្យូទ័រមេ​មាន​សមត្ថភាព​ខ្ពស់ មាន​កន្លែងផ្ទុក​ទិន្នន័យធំ​ត្រៀម​ទទួលយក​ពត៌មាន​គេហទំព័រ​បាន​យ៉ាងច្រើន។ ការ​ប្រមូល​ពត៌មាន​គេហទំព័រ រដ្ឋាភិបាល​ផ្ទុក​កន្លែង​តែមួយ លើ​បណ្តាញ​តែមួយ អាច​អោយ​រដ្ឋាភិបាល​ទទួល​បាន​ផល​យោជន៍ យ៉ាង​ច្រើន​ដូចជា៖
 ការ​កាត់​បន្ថយការ​ចំណាយ​លើ​សេវា​បង្ហោះ និង​ផ្ទុក​ពត៌មាន​នៅ​តាម​ក្រុមហ៊ុន​ផ្តល់​សេវា អ៊ីនធឹណិត​ឯកជន និង​សេវាអ៊ីនធឹណិត
 ផ្តល់​ភាព​ងាយស្រួល​ក្នុងការ​ផ្លាស់ប្តូរ​ពត៌មាន​តាមគេហទំព័រ
 ងាយស្រួល​ក្នុង​ការ​ថែរក្សា​ពត៌មាន​មិនអោយ​បាត់បង់
 រក្សា​បាន​នូវ​សន្តិសុខពត៌មាន និង​ការ​ផ្សព្វផ្សាយ​យូរអង្វែង
 កាត់បន្ថយ​ពេលវេលា​ក្នុង​ការស្វែងរក​ពត៌មាន​ក្នុង​រង្វង់​រដ្ឋាភិបាល
 រក្សា​បាន​នូវ​គុណភាព ប្រសិទ្ធិភាព​ពត៌មាន​ស្របតាម​គោលនយោបាយ​របស់​រដ្ឋាភិបាល

នេះ​គឺ​ជាការ​ផ្តល់​សេវា​ចាំបាច់​មួយ បន្ថែម​ពី​លើ​គម្រោង​ប្រព័ន្ធ​រដ្ឋបាល​ពត៌មានវិទ្យា​ខេត្ត-ក្រុង ដែល​ប្រើប្រាស់​ហេដ្ឋារចនា​សម្ព័ន្ធជាតិ។